L'Eliana reafirma el seu compromís contra l'LGTBIfòbia
17 de maig de 2022

L'Ajuntament se suma a la commemoració del Dia Internacional contra l'LGTBIfòbia, transfòbia i bifòbia que se celebra aquest 17 de maig amb l'objectiu d'eliminar els discursos d'odi per a construir així una societat més justa, igualitària i que trenque amb els estereotips cap al col·lectiu LGTBI.

Així mateix, l'àrea d'Igualtat ha aprofitat aquesta efemèrides per a recordar a la ciutadania que té a la seua disposició l'oficina integral LGTBI de la Generalitat Valenciana ORIENTA, un servei públic concertat amb entitats especialitzades que ofereix de manera gratuïta assessorament psicològic, laboral i educatiu, a més de suport legal, atenció i ajuda a persones pertanyents a aquest col·lectiu, així com a familiars, persones properes o professionals de diferents sectors.

Per a totes aquelles persones que necessiten utilitzar aquest servei, l'oficina ORIENTA, que es troba a la ciutat de València (carrer Pobla de Farnals, 18), disposa d'un telèfon de contacte (96 339 46 68) i d'un correu electrònic (orienta\_vlc@cv.gva.es).

L'Ajuntament busca millorar l'atenció a persones LGTBI i en aquesta línia ha organitzat una taula rodona dins de la programació de l'Orgull on participarà el servei Orienta. Així mateix, per a celebrar aquest Dia Internacional, en col·laboració amb l'associació Marietes, ha fet difusió d'un cartell de sensibilització i de la Guia ràpida per a víctimes de delicte d'odi per LGTBIFÒBIA, editada pel Ministeri d'Igualtat.